73. schôdza NR SR - 1.deň - B. popoludní
Dátum: 2022-09-28
Poslanec: Sulík, Richard (SaS)
Druh vystúpenia: Vystúpenie v rozprave

38. Ďakujem pekne. Dobrý deň prajem, dámy a páni, predtým ako dôjdem k môjmu samotnému prejavu, rád by som povedal pár slov. Mám 30 minút, tak to mi stačiť, myslím si, že bude. Ja teda som, ja si nespomínam, že by som niekedy bol poslanecký klub OĽANO označil nejak, že sekta alebo stádo, alebo to, čo tu odznelo. Musím povedať (povedané so smiechom), že bolo to naozaj dojemné, tunák na povel, Igor Matovič zavelil a všetci sa zdvihli, no nestáva sa toto naozaj každý deň. Veľmi ma to prekvapilo. Čo ma neprekvapilo, to bol, to boli tie rôzne klamstvá a také rôzne polopravdy Igora Matoviča, lebo to robí pravidelne. V podstate tá jeho, ten jeho prejav, to bola akási zmes týchto klamstiev a poloprávd a nejakého cynického, cynických ponúk na spoluprácu. Toto vlastne od neho zažívame. A jak som toho Igora počúval, tak v nejakom momente, od takej 35.-40. minúty, ja som bol skutočne rád, že sme z tejto koalície odišli. A ja žasnem aj sme si s Máriou hovorili, že jak sme to tam dva a pol roka vydržali, preto, lebo Igor Matovič dokáže prekrútiť neprekrútiteľné, on to zvládne a ťažko sa takýmto človekom funguje. Ja by som teraz najprv chcel na dve alebo tri vyslovené klamstvá reagovať preto, lebo aj poškodzujú našu povesť. To prvé je, že teda zrušili sme zákaz výberu pokút za diaľničné známky a vznikla štátu 15 mil. eur škoda. Nebolo to tak. My sme povedali, pokiaľ štát nedokáže do dvoch mesiacov udeliť pokutu za jazdu po diaľnici bez diaľničnej známky, tak už ju udeliť viac nesmie. A stalo sa to, že tá lehota dva mesiace sa vzťahovala aj na vtedy, keď sa niekto odvolá. Nejaké malé percento ľudí sa skrátka odvolalo a to sa už objektívne do tých dvoch mesiacov stihnúť nedalo. Čiže ide len o malé percento ľudí, avšak na základe, kvôli malému percentu ľudí prestala diaľničná spoločnosť, teda prepáčte, prestala polícia alebo ktorá... áno, polícia vyberať tieto pokuty vôbec. Oni úplne prestali vyberať pokuty. Ja som sa aj pýtal ministra dopravy, že ako je to možné, na základe čoho si polícia dovolí nevyberať pokuty, čo zo zákona musela vyberať. Tam nebolo napísané, že podvodníci nemusia platiť, bolo napísané, pokiaľ štát do dvoch mesiacov nedokáže dať tú pokutu, tak nech ju nedáva vôbec. No ale dva mesiace, samozrejme, polícia bola vždy, vždy bola povinná dávať pokutu a ona to svojvoľne prestala. Toto je, ak sa bavíme na ministerskej úrovni, tak toto je zlyhanie ministra Mikulca, že k takémuto niečomu došlo. Druhé klamstvo. To je tých 60 mil., ten prepašovaný biznis, čo tu Igor dokola omieľa. Aby ste vedeli, o čo ide, my máme, máme hlavné vedenie plynu po Slovensku, toto prevádzkuje Eustream. Oni si pred desiatimi rokmi prepašovali do zákona, že kto sa chce napojiť na tento... na... na... na tú hlavnú plynovú, na ten hlavný plynovod, potrebuje súhlas prevádzkovateľa a ten, samozrejme, ten súhlas nikdy nedá, lebo tým pádom dokázal aj veľké firmy doslova vypaľovať. Keď to porovnáme so situáciou v elektroenergetike, tam v tej hlavnej plynovej rúre zodpovedá to hlavné elektrické vedenie, 400 kW vedenie, teda to, kde je to napätie najvyššie, 400-tisíc voltov, tam, kto splní technické podmienky, sa môže napojiť. Tu pri plyne, kto splní technické podmienky, sa napojiť nemohol. A potom sa stalo, že ZSE, to je podnik, ktorý patrí na 51 % štátu, bol doslova vypaľovaný, za 250-metrovú rúru musel platiť 6,5 mil. eur ročne. Za nič. Nemohli si postaviť vlastnú. Duslo Šaľa, ďalší príklad. Oni v 80. rokoch za vlastné peniaze postavili prípojku 12 km dlhú, potom ju odovzdali za jedno euro vtedajšiemu SPP a dnes musia za svoju vlastnú rúru platiť 9 mil. ročne. Toto je absurdné a, samozrejme, zhoršuje to podnikateľské prostredie v tomto prípade pre veľkoodberateľov plynu. Ako to, že sa nemôže napojiť na hlavnú rúru? Okrem toho tie poplatky pre ľudí stanovuje regulátor a tam sme teda dali, myslím si, že veľmi kvalitného človeka, Andreja Jurisa a ten systematicky znižuje poplatky za distribúciu aj plynu, aj elektriny. Jednoducho majiteľ, majiteľ Eustreamu, polovičný majiteľ Eustreamu, spoločnosť EPH by mala nižšie tržby, nižšie zisky. To je všetko. No a ďalšie také, toto sú také dve najdôležitejšie klamstvá, teda že sme zablokovali nové dane. Áno, je to tak. Ja mám zásadný problém s tým, zvyšovať dane, ale chápem, že niektoré dane je rozumnejšie zvýšiť ako iné, a preto sme vždy hovorili, dobre, budeme súhlasiť so zvýšením daní, ale iné dane chceme znížiť. Dali sme štyri konkrétne návrhy do Národnej rady, dnes som k tomu rozprával. No hádajte, koľko z toho podporilo OĽANO. Nič. A tá daň z... z rus... tzv. daň z ruskej ropy, tú sme chceli podporiť už v júni a došlo k presunu na túto septembrovú schôdzu a tu sme ju chceli znovu podporiť a neprešla, len my sme zároveň hovorili, že ak príde daň z ruskej ropy, nech z toho výnosu, z tých peňazí, nech sa zníži DPH na pohonné hmoty a to využijú len fyzické osoby. Preto, lebo firmy si DPH odrátajú tak či tak, im je jedno, aká je vysoká, a takisto tí, čo majú, že, tí, čo sú bohatí, a majú drahé autá, tí to majú väčšinou popísané na nejaké, na nejaké firmy, čiže tých sa to netýka aj tak, ale dôchodca, ktorý má 40-ročnú škodovku, tak on to ocení, on... jemu by to naozaj prospelo. Ľuďom sa dá pomáhať aj tak, že im znížime dane, nie iba tak, že vyberieme od nich peniaze a potom sa tu politici veľkoryso hrajú na Ježiška. A toto vyčítame dlhodobo. Odkedy existujeme. No a že aby sa mafia nevrátila k moci, to sme tu počuli možnože päťkrát, že mafia sa má vrátiť k moci, no ale po voľbách, keď Igor Matovič so svojím hnutím skončil na 25 %, tak Robert Fico bol tesne nad hranicou zvoliteľnosti. Dnes, dnes atakuje prvú priečku. Tak tá mafia, o ktorej hovorí Igor Matovič, tá sa k moci už vrátila, tie strany sú už tu. My sami sme povedali napríklad, že so SMER-om nepôjdeme do koalície preto, čo všetko, kvôli tomu, čo všetko napáchali, ale oni už sú vrátení, oni si už len potrebujú s kľudom vyčkať prvé voľby a sú tu. Či to bude riadny termín, predčasné voľby, oni sú už tu. Vďaka Igorovi Matovičovi. A teraz to vieme len oddialiť alebo toho Igora Matoviča vymeniť. No už osem minút prešlo, tak aby som to stihol ešte, posledná poznámka. Pán Taraba. Teda tu ste hovorili o, o tom, že či ja si viem predstaviť sa vrátiť do vlády. Áno, ja si viem predstaviť. Ja som v tomto pragmatik a racionálne zmýšľajúci človek. Práveže nie som ten, kto tu nejak pestuje osobnú nenávisť a ktorý sa potrebuje pomstiť, a hovoríme, ak by mal byť Igor Matovič odvolaný, tak pripomenieme premiérovi, ako... čo sme mu napísali pred tromi mesiacmi, 6. júla, že sme pripravení rokovať. Možno k rokovaniu nepríde, možno sa nedohodneme. Ja to dnes neviem. A potom sa budeme baviť o predčasných voľbách. Ale, pán Taraba, garantujem vám, že ak Igor Matovič odvolaný nebude, tak sa nezmení vôbec nič. Vy ste tu ten, ktorý čaká na to, kým budú konečne predčasné voľby. Ste sa pre médiá vyjadrili, že teda budete hlasovať za jeho odvolanie, ak, ak ja vám tu prisľúbim, že budú predčasné voľby. Ja to prisľúbiť neviem. My máme záujem pokračovať v tejto koalícii, avšak bez Igora Matoviča. Ale ak on odvolaný nebude, tak k predčasným voľbám takmer s istotou nepríde, lebo pekne budú, budú pekne pokračovať. Však vy tu nesedíte, vy ste tento týždeň nevideli, jak sú podohadovaní? S vami, vy ich držíte pri moci, vy im pekne odsúhlasujete zákony a zároveň príde váš kolega pán Kuffa, ktorý tu napríklad teraz 10 minút dozadu mňa obvinil, že som povalač vlád, a práve preto ja, a keďže hovorím, ja, ja nie som povalač vlád, ja som len ten, kto hovorí, že musí Matovič odísť z vlády, ale vláda nech funguje. A nakoniec funguje, máme menšinovú vládu a zákony im presne prechádzajú, ako sa podohaduje Igor Matovič so SMER-om a s HLAS-om a s ďalšími. Ten istý Igor Matovič, ktorý nás obviňuje, ako my strašnú bandu s nimi bijeme. To je, bohužiaľ, taký stav, že už vlastne tie, ten význam slov sa nejak prekrútil, stráca sa, jeden povie, nebo je červené, druhý s plnou vážnosťou povie, nie, ono je zelené a vlastne už, už neviete, čo, čo platí a čo neplatí. Takže ešte raz, Igor Matovič je ten, ktorú svoju, ktorú... vláda nepadla, je menšinová a po druhé Igor Matovič je ten, ktorú si, ktorý si dokáže vybaviť prakticky u kohokoľvek v tomto parlamente podporu. Teraz by som rád zvyšný čas venoval môjmu prejavu. Nie je moc dlhý, zďaleka nie taký, akým nás, aký sme si vypočuli od Igora Matoviča. Dnes stojíme všetci spoločne, všetci poslanci, čo sme tu, pred vážnym rozhodnutím. Zďaleka nepôjde o odvolávanie bežného ministra za nejaké bežné volebné obdobie. Takých odvolávaní zažijeme tucet. Pôjde o zásadné rozhodnutie v tom zmysle, či je prípustné riadiť krajinu štýlom, akým ju riadi Igor Matovič, či je prípustné ignorovať veľkú časť zaužívaných pravidiel správy štátu a či je prípustné znefunkčniť systém bŕzd a protiváh, na to, aby jeden jediný človek dosiahol svoje osobné politické ciele, obzvlášť ak sa jedná o ciele náhodné a pochybné a obzvlášť v tejto kríze. Dnes teda pri odvolávaní Igora Matoviča pôjde o otázku, do akej miery je spoločensky možné tolerovať vrtochy jedného muža, a určite pôjde o otázku, do akej miery si môžeme my poslanci najvyššieho zákonodarného orgánu dovoliť tieto vrtochy prehliadať, a myslím si, že tu sme všetci na jednej lodi, všetci vrátane poslancov OĽANO, ktorí teraz sa tak kolektívne zdvihli a odišli. Ale predtým, ako sa budeme baviť o tom, o čo tu dnes pôjde, dovoľte mi povedať, čo tu nepôjde. Nepôjde o osobnú nenávisť a nepôjde ani o nejaké vybavovanie si účtov, alebo o pomstu. Určite nie. Priznávam, že boli časy, keď som mal potrebu reagovať na útoky a obvinenia Igora Matoviča, ktoré prednášal najmä vo svojich statusoch na Facebooku, no časom som musel dať mnohým kritikom za pravdu, ktorí mi vyčítali, že na verejnosti riešime osobné spory, ktoré voličov nezaujímajú. Dnes vidím aj ja, že mali pravdu. Obyčajní ľudia majú svoj život, majú svoje radosti, svoje problémy a osobné spory politikov ich skôr otravujú. Obyčajní ľudia chcú, aby krajina bola spravovaná kvalitne, ak nie kvalitne, tak aspoň obstojne, a chcú, aby politici riešili veci, za ktoré sú zodpovední, a inak ľudí neotravovali. No a preto som pred hodne dlhou dobou, to budú už dva roky, prestal reagovať na osobné útoky a osočovania zo strany Igora Matoviča, aj keď priznávam, nie je to úplne možné, to, to nereagovanie nie je úplne možné pri tom veľkom množstve tých obvinení a klamstiev. Aj dnes, ja som si dnes najmä v tej druhej polovičke prejavu Igora Matoviča pripadal ako Alenka v ríši divov, že či sme, či sme my určite zdieľali tú istú koalíciu. To bolo miestami až, až fantastické, ako Igor Matovič dokáže prekrútiť realitu, ako... a... a obohatiť vyslovenými klamstvami. No a za všetko toto chcem uviesť ešte jeden príklad. Obvinil nás pár dní dozadu, že so stranou HLAS sme uzavreli takú dohodu, že my podporíme predčasné voľby za to, že poslanci strany HLAS budú hlasovať za odvolanie Igora Matoviča. No nie je to pravda. Takáto dohoda nebola urobená, ale Igor Matovič príde a povie, takto to bolo. Je to veľmi nebezpečný a nekorektný štýl robenia politiky, takže určite to nie sú ani osobná nenávisť, ani nejaká pomstychtivosť. Dôvodom toho, že tu stojím, je niečo omnoho dôležitejšie. Ak by to bola osobná nenávisť, tak mal som tisíc možností odísť. Mohol som odísť a myslím si, že verejnosť by to bola úplne bez problémov pochopila, keď ma nazval - verejný idiot. Vtedy som na to nepovedal pol slova a vonkoncom som sa neznížil k tomu, aby ja som ho častoval tiež takto. Alebo keď ma posielal kopať hroby. To bolo to obdobie, kedy som sa stal takpovediac jeho obľúbeným terčom. Potom si našiel aj iné a trochu to utíchlo. Alebo keď mi dal zlomyseľnú úlohu kúpiť tie testy, pričom 19 dní, takto ja som dostal úlohu kúpiť testy na základe zadania, ktoré dostanem od ministra zdravotníctva. Takto to bolo v tej úlohe vlády napísané. No a na to zadanie som čakal 19 dní. Preukázateľne 19 dní a 6 verzií jedného relatívne jednoduchého zadania, neskôr sme mohli začať verejne obstarávať. Ja nebudem porušovať zákony kvôli Igorovi Matovičovi, nedopustím to ani v prípade mojich ľudí, tu sme jednoducho museli čakať. Dnes je to prekrútené, že ja som to robil zámerne a neviem čo a tak ďalej. A hlavne poslanci SaS teda rozhodne by toto nespravili, takto na povel odísť. A ani ministri by neodchádzali so mnou, keby videli, že ja tu potrebujem riešiť nejaké osobné doťahovačky s nejakým intímnym nepriateľom. To, čo si vy myslíte, že najskúsenejší diplomat našej krajiny s 30-ročnými skúsenosťami, ten tak vstane od kresla a povie: „Jasné, Rišo, chápem, vy sa tam doťahujete a my teraz spoločne odídeme,“ Mária Kolíková, ktorá mala rozrobenú súdnu reformu, Braňo Gröhling školskú? Čo si myslíte, že my sme pupočnými šnúrami pospájaní, že keď ja sa zdvihnem a odídem, že ich... že, že oni musia so mnou? Alebo ostatní poslanci? Toto je naozaj možné len vtedy, keď máte stranu, ktorá je fakticky eseročka. A teraz by som toto chcel trochu špecifikovať. Aj strana SaS je malá. Máme 260 členov, avšak u nás každý jeden člen má hlasovacie právo v tajnej voľbe na kongrese. Ja kebyže stváram takéto veci, jednoducho som odvolaný v tajných voľbách. Ja ani nebudem vedieť, na koho sa mám hnevať. Alebo komu by som sa mal ísť pomstiť. A preto členovia strany SaS sú de facto delegátmi v iných stranách. A v iných stranách obyčajní členovia, ktorých je aj ix-tisíc. Tak to je to, čo sú u nás priatelia slobody. To sú krátka registrovaní sympatizanti, či sa to volá člen strany alebo sympatizant, majú rovnaké práva, podobné práva a tých máme aj my 7-tisíc. No lenže v OĽANO, neviem, koľko tam majú teraz členov, ale jeden jediný človek všetko drží v hrsti. On môže napríklad tých členov vylúčiť, ani nie sú známi tí členovia a tak ďalej. Toto je obrovský rozdiel medzi stranou SaS, ktorá je vedená demokraticky. Aj práve tie odchody, ktoré sme mali zo strany, ukazujú, že je to vedené, SaS-ka je vedená demokraticky. No len jasné, keď nejaký môj protikandidát Jozef Kollár v 2013. roku prehral, rozhodol sa opustiť stranu, tak ja mu to neviem zakázať. Ale mal možnosť kandidovať, kandidoval, bolo mu všetko na to poskytnuté. No tak skrátka prehral o sedem hlasov. No a preto je, ešte raz to chcem zdôrazniť, lebo ja to považujem za extrémne dôležité, motívy toho, že sme dali návrh na odvolanie Igora Matoviča, ani náhodou nie sú osobná nenávisť alebo pomsta. Dávno som to mohol urobiť, nespravil som to. Dva roky, pomaly dva roky nereagujem na jeho útoky. Naozaj necítim pomstu, pomstychtivosť. Ja všeobecne som pomstychtivý človek. Ale voči Igorovi Matovičovi to necítim. To je skôr ľútosť nad tým, kam sa to všetko vyvinulo. A navyše ja som podnikol niekoľko pokusov, ako sa s Igorom Matovičom zmieriť. Ja som mu napísal esemesku: „Zakopme vojnovú sekeru.“ A ďalšie príklady. Poprosil som predsedu Národnej rady Borisa Kollára, aby zvolal večer, kde to nejak znovu skúsime dať dohromady, aby sme sa mohli vrátiť na koaličnú radu. Toto Igor Matovič prekazil. Nebudem to tu rozoberať, ale v mojom blogu na Denníku N, nadpis je Osobná nenávisť voči Igorovi Matovičovi, to nájdete detailne popísané. Predsa človek, ktorý prechováva osobnú nenávisť voči niekomu, mu nebude zároveň navrhovať urovnanie vzťahu. Teraz budem trochu osobný aj ja. To preto, lebo poznám Igora Matoviča takmer 13 rokov, dlhé roky to boli sympatie, áno, občas sa nejaký osobný spor do toho dostal, ale vcelku sme mali dobrú spoluprácu. V tomto hodnotení sa s Igorom Matovičom zhodujeme. A pár dní po posledných voľbách sme sa stretli, kde som Igorovi dohováral, že určite on toho premiéra dá, že zvládne to, že skrátka horší to zvládli. Dnes je to síce nepredstaviteľné, ale my sme sa lúčili spontánnym objatím pred ani nie dva a pol rokmi. A dnes, ako som hovoril, dnes už je to len ľútosť. Je mi, Igora Matoviča mi je, mi je ľúto. A ešte väčšiu ľútosť pociťujem pri predstave premrhanej šance zlepšiť život v našej krajine. Takže dôvody, že budem hlasovať za odvolanie Igora Matoviča sú, bohužiaľ, omnoho vážnejšie. Je to spôsob, akým Igor Matovič vedie krajinu, a presne takýmto spôsobom sa krajina viesť nesmie. Aj Robert Fico viedol krajinu spôsobom, akým sa krajina viesť nesmie. Pripomínam dobu, kedy korupcia rozvrátila, doslova rozvrátila našu spoločnosť. A vtedy tiež bola vyvodená zodpovednosť. Robert Fico bol spoločnosťou donútený odstúpiť. Avšak sú tu dva rozdiely, po prvé Robert Fico neopustil iba post premiéra, ale opustil zároveň vládu a po druhé Peter Pellegrini pri všetkej vtedajšej aj našej kritike, že je slabý premiér a že musí poslúchať Fica a neviem čo, tak bol jednoznačne suverénnejší premiér, ako je Eduard Heger, čo ma mrzí preto, lebo je to človek, s ktorým má osobný veľmi dobrý vzťah, hovorím o našom premiérovi Eduardovi Hegerovi, s ktorým platia dohody, s ktorým sa dá kultivovane fungovať. A o to viac ma mrzí, že musím povedať, že miera jeho samostatnosti, jeho samostatného rozhodovania je citeľne nižšia, ako to bolo v prípade Petra Pellegriniho, čo ja si dobre pamätám, koľko sme to kritizovali. No a dnes teda formálne odvolávame síce ministra financií Matoviča, no v skutočnosti odvolávame zároveň de facto premiéra Matoviča. No a teraz prejdem k dôvodom, pre ktoré by mal byť minister Matovič odvolaný z pozície ministra financií a začnem programovým vyhlásením vlády. Tam sú napísané takéto vety: „Presadíme jasné pravidlá pre zohľadnenie budúcich záväzkov pri významných rozhodnutiach,“ alebo: „Významne posilníme úlohu Hodnoty za peniaze v rozpočtovom procese,“ alebo: „Vláda bude dôsledne uplatňovať princípy hodnoty za peniaze pri každom dôležitom rozhodnutí.“ Tak na Igorov štýl, ako on to tu tak robil, tak toto si aj ja tak skúsim. Tak ešte raz a si to, prosím vás, všetci dobre vychutnajte a rozpustite na jazyku tú vetu: „Vláda bude dôsledne uplatňovať princípy hodnoty za peniaze pri každom dôležitom rozhodnutí.“ No ja sa teda pýtam, kde sú tie jasné pravidlá pre zohľadnenie budúcich záväzkov alebo ako bola posilnená úloha Hodnoty za peniaze, lebo tieto úlohy si minister financií za rok a pol, čo je vo funkcii, nesplnil. A princíp hodnoty za peniaze, ktorý teda mal byť uplatnený pri každom dôležitom rozhodnutí, bol uplatnený tak, že Útvar hodnoty za peniaze bol pri rodinnom balíčku obídený. Len tak. Miliardový výdavok a oni sa to dozvedeli z novín. A takéto niečo, obísť Útvar hodnoty za peniaze je dokonca v princípe s volebným programom OĽANO, kde sa píše doslova: „Navrhneme výrazne posilniť vplyv projektu Hodnota za peniaze. Minister bude musieť verejne obhájiť, ak nebude plniť odporúčania Útvaru hodnoty za peniaze. A ak tieto odporúčania, ak to neplnenie dostatočne nezdôvodní, navrhneme, aby to bol dôvod na jeho výmenu.“ Takže pred voľbami chcel Igor Matovič meniť ministra už len za to, že nezdôvodní dostačne... dostatočne, prečo nesplnil odporúčania tohto útva... útvaru. Takýto prísľub dal Igor Matovič svojim voličom. Aj preto dostal hlasy. No aká je realita? Tá je taká, že svoj rodinný balíček, čo je výdavok 1,3 mld. eur ročne, Igor Matovič tomuto útvaru ani len nepredložil. To by mal byť odvolaný dvakrát. Raz za nepredloženie a druhýkrát za to, že pravdepodobne by nesplnil ich odporúčanie, lebo ich odporúčanie by museli, by muselo byť vrátiť, dopracovať, napísať to riadne, lebo to bolo evidentne šité horúcou ihlou. Takisto tento balíček nebol predložený Rade pre rozpočtovú zodpovednosť. A tejto rade chcel Igor Matovič rozšíriť právomoci tak, že rada bude mať možnosť vrátiť návrh rozpočtu na dopracovanie. Viete si to predstaviť? Igor Matovič sem príde na poslednú chvíľu s rozpočtom a akási (povedané so smiechom) Rada pre rozpočtovú zodpovednosť mu povie - nazad, dopracovať. Toto chcel spraviť pred voľbami. A to neplatí, samozrejme, takisto. Avšak na rozdiel od Útvaru hodnoty za peniaze alebo Rady pre rozpočtovú zodpovednosť, alebo aj Národnej banky Slovenska, ktorý návrh rodinného balíčka pred schválením ani len nevideli, my členovia vlády sme mali väčšie šťastie. Ja som napríklad dostal, asi všetci, tento návrh o 21.06 hod. večer pred rokovaním vlády. To je takmer trinásť hodín pred začiatkom a poslanci, teda vy ste obišli ešte lepšie, lebo vy ste ho mali dobrých 48 hodín na preštudovanie tohto zákona, ktorým sa schválil výdavok vo výške 1,3 mld. eur rok čo rok. Igor Matovič na toto hovorí, teda že fuj, tá zlá SaS-ka chce tam riešiť v skrátenom konaní vstup psa do reštaurácie, ale tu pomoc rodinám je bakaná, a preto sme zlí. No lenže to nie je pravda. (Reakcia z pléna.) Prosím? Stiahli mi aspoň minúty, jak som sa ja...? (Reakcia z pléna.) Ja mám jeden a pol minúty a ešte tri strany. Pravidlá sa patria dodržiavať, takže ja to budem musieť teraz celé preskočiť... (Prerušenie vystúpenia predsedajúcim.)